КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий ВГТРК-м и генеральнэ директор Добродеев Олег Москва щыхуэзащ
Къэбэрдей-Балъкъэр Республикэм и Iэтащхьэм и къалэнхэр пIалъэкIэ зыгъэзащIэ КIуэкIуэ Ю. А. щIышылэм и 15-м Москва щыхуэзащ ВГТРК-м и генеральнэ директор Добродеев О. Б.
ЗэIущIэм щытепсэлъыхьащ Къэбэрдей-Балъкъэрым телерадиовещанэм зыщегъэужьыным пыщIа Iуэхухэм, апхуэдэу ВГТРК-р ди республикэм къыдэлэжьэнымкIэ щыIэ Iэмалхэм.
Добродеев Олег пщIэшхуэ хуищIащ ВГТРК-м и къудамэу республикэм щыIэ «Къэбэрдей-Балъкъэр» къэрал телерадиокомпанием иригъэкIуэкI лэжьыгъэм икIи абы и технологиер къызэрагъэщIэрэщIэжым, кадрхэр зэрагъэхьэзыр щIыкIэм тепсэлъыхьащ.
КIуэкIуэ Юрий къыхилъхьащ Къэбэрдей-Балъкъэрым и медиа-IэнатIэм зегъэужьыным, кадрхэр гъэхьэзырыным, бжыгъэхэр зи лъабжьэ иджырей технологиехэр къэгъэсэбэпыным республикэмрэ ВГТРК-мрэ я унафэщIхэр зэщIыгъуу елэжьыну.
